केरलीय नवजागरण के पुरोधा परिव्राजक महाप्रभु श्रीनारायण गुरु के द्वारा विरचित प्रसिद्ध प्रार्थनागीत है "दैवदशकम्"। मूल मलयालम भाषा में रचित इस प्रार्थनागीत की शताब्दी सन् 2014 में मनायी गयी। सौ-साल बीत जाने पर भी उत्तरोत्तर इस कालजयी प्रार्थनागीत की प्रासंगिकता बढ़ती जा रही है। संसार भर जितने भी प्रार्थनागीत प्रचलित हैं वे सब किसी न किसी समाज एवं धर्म विशेष का प्रतिनिधित्व अवश्य करते हैं। लेकिन श्रीनारायण गुरुदेव ने "दैवदशकम्" की रचना किसी धर्म या जाति विशेष के लोगों केलिए नहीं की है। वास्तव में इसका स्वरूप एक विश्वप्रार्थना का है। इस प्रार्थना में नारायण गुरु ने "ईश्वर" शब्द जो प्रयुक्त किया है वह ब्रह्मा, विष्णु, कृष्ण या ईसा मसीहा केलिए नहीं है बल्कि परमसत्य रूपी परब्रह्म केलिए है। अद्वैत दर्शन के आधार पर रची गयी इस कृति की पूर्ति दस श्लोकों में हुई है। इन श्लोकों का हिन्दी अनुवाद तथा भावार्थ नीचे प्रस्तुत है।